
एक बच्ची अपने घर से जंगल की तरफ़ गई। जंगल में वह रास्ता भूल गई 
और घर की सड़क ढूंढ़ने लगी। लेकिन उसे रास्ता नहीं मिला और वह जंगल 
में एक छोटे से मकान की तरफ़ चली। 

दरवाज़ा खुला था। उसने दरवाज़े में से अन्दर की तरफ़ भांका। देखती 
क्या है कि उस छोटे से मकान में कोई भी नहीं है। वह अन्दर चली गई। इस 
छोटे से मकान में तीन भालू रहते थे। एक भालू बाप था और उसका नाम था 
मिख्राईल इवानोविच। वह बहुत बड़ा और भबरा सा था। दूसरी उसकी बीवी 
थी। वह उससे ज़रा छोटी थी और उसका नाम था नास्तास्या पेत्रोवना। तीसरा 
भालू बच्चा था। वह छोटा सा था और उसका नाम था मीशूत्का। वे तीनों 
भालू घर पर नहीं थे, जंगल की सैर के लिए गये हुए थे। 

इस छोटे मकान में दो कमरे थे। एक खाने का कमरा था , दूसरा सोने का 
कमरा था। बच्ची खाने के कमरे गई। वहां उसने देखा कि मेज़ पर तीन प्याले रखे 

हैं और उनमें शोरबा भरा हुआ है। पहला प्याला , जो बहुत बड़ा था , मिखाईल 
इवानोविच का था। दूसरा प्याला, जो उससे ज़रा छोटा था, नास्तास्या 
पेत्रोवना का था। और तीसरा नीले रंग का छोटा सा प्याला मीशूत्का का था। 
हर प्याले के पास एक-एक 3 रखा था--बड़ा , बीच का और छोटा। 

हे ने सबसे बड़ा चम्मच उठाया और सबसे बड़े प्याले में से शोरबा 

लिया। फिर उसने बीच का चम्मच उठाया और बीच के प्याले में से शोरबा 
लिया। और सबसे छोटा चम्मच उठाया और छोटे नीले प्याले में से शोरबा 
लिया। मीशूत्का का शोरबा उसे सबसे ज़्यादा पसन्द आया। 

अब बच्ची बैठना चाहती थी। उसने देखा कि मेज़ के पास तीन कुर्सियां 
रखी हैं। एक बहुत बड़ी मिखाईल इवानोविच की थी। दूसरी उससे कुछ छोटी , 
नास्तास्या पेत्रोवनगा की थी। और तीसरी सबसे छोटी नीले गद्दे वाली करर्सी 
मीशूत्का की थी। वह सबसे बड़ी कुर्सी पर चढ़ने लगी और गिर पड़ी। फिर वह 
बीच की कुर्सी पर बैठी। वहां वह बेआराम सी थी। इसके बाद वह नन्‍्ही-मुन्नी 
कुर्सी पर बैठी और हंसने लगी ---वहां बहुत ही मज़ा आ रहा था। उसने नीले 
प्याले को अपने घुटने पर रख लिया और शोरबा खाना जझ्ुरू कर दिया। वह 
सारा शोरबा खा गई और कुर्सी में कूलने लगी। 

छोटी कुर्सी टूट गई और बच्ची ज़मीन पर गिर पड़ी। फिर वह उठ कर 
खड़ी हुई, कुर्सी को उठाया और दूसरे कमरे में चली गई। वहां तीन पलंग 
बिछे हुए थे। एक सबसे बड़ा मिखाईल इवानोविच का था, दूसरा बीच का 
नास्तास्या पेत्रोवगा का था और तीसरा सबसे छोटा मीजश्यूत्का का था। बच्ची 
पहले सबसे बड़े पलंग पर लेटी--वह बहुत ही लम्बा-चौड़ा था। फिर वह 
बीच के पलंग पर लेटी --वह ऊंचा बहुत था। फिर वह सबसे छोटे पलंग पर 
लेटी। वह उसके लिए बिलकुल ठीक था। और वह वहां लेट कर सो गई। 

भालू बहुत भूखे घर लौटे और खाना खाना चाहा। सबसे बड़े भालू ने अपना 


प्याला उठाया। उसपर एक नज़र डाली और बहुत ही खौफ़नाक आवाज़ 
में गुर्राया : 


“ परे प्याले सें से किसने खाया? ” 


नास्तास्या पेत्रोवना ने अपने प्याले को देखा और वह भी गुर्राई---मगर 
इतने ज़ोर से नहीं: 


“ मेरे प्याले में से किसने खाया? ” 

और मीशूत्का ने अपने खाली प्याले पर निगाह दौड़ाई और बारीक सी 
आवाज़ में चिल्लाया: 

“ मेरे प्याले में से किसने खाया और सब कुछ खा लिया? ” 

मिखस्लाईल इवानोविच ने अपनी कुर्सी पर नज़र डाली और बहुत खौफ़नाक 
आवाज़ में गुर्राया : 

“मेरी कुर्सी पर कौन बैठा और किसने उसे जगह 
से बेजगह किया? ” 

नास्तास्या पेत्रोवगा ने अपनी कुर्सी पर नज़र डाली और वह 
भी गुर्राई--मगर इतने ज़ोर से नहीं: 

“ मेरी कुर्सी पर कौन बैठा और किसने उसे जगह से बेजगह किया? ” 

मीशूत्का ने अपनी नन्‍ही-मुन्नी टूटी हुई कुर्सी पर नज़र डाली और बारीक 
सी आवाज़ में चिल्लाया: 


“ मेरी कुर्सी पर कौन बैठा और किसने उसे तोड़ा? ” 


तीत़ों भालू दूसरे कमरे में गये। 

मिखाईल इवानोविच बहुत खौफ़नाक आवाज़ में गुर्राया : 


“ परे बिस्तर पर कौन लेटा और किसने उसे ख़राब 
किया?” 


नास्तास्या पेत्रोवना भी गुर्राई--मगर इतने ज़ोर से नहीं: 
“ मेरे बिस्तर पर कौन लेटा और किसने उसे ख़राब किया? ” 


और मीशूत्का एक तिपाई पर चढ़ कर अपने पलंग तक पहुंचा और बारीक 
सी आवाज़ में चिल्लाया: 


“£ मेरे बिस्तर पर कौन लेटा?.. ” 


और एकदम उसकी नज़र बच्ची पर पड़ी और वह इस बुरी तरह चीखा 
जैसे कोई उसको मारे डाल रहा हो 


“यह रही वह! लेना, पकड़ना! यह रही वह! लेना, पकड़ना! ” 

वह बच्ची को फाड़ खाना चाहता था। बच्ची ने आंखें खोलीं , भालुओं को 
देखा और खिड़की की ओर लपकी। खिड़की खुली थी। वह खिड़की से बाहर 
कूद गई और भागने लगी। और भालू उसको नहीं पकड़ सके। 

